K. Sárközy, poslankyňa: (2008-09-17):
Budem citovať, či sa to niektorým pánom poslancom páči alebo nie, stanovisko ministerstva financií, a to odboru rozpočtu verejnej správy. Dve vety z tohto budem citovať, pretože, samozrejme, poslanci to majú k dispozícii, ale nemajú to k dispozícii baníci, ktorých sa tento zákon bytostne týka: „Navrhovaná právna úprava bude mať dopad na štátny rozpočet kvantifikovaný návrhom v sume 73,6 mil. korún,“ ktoré sa majú podľa návrhu pána poslanca kryť v rokoch 2009 až 2011 v rámci návrhu rozpočtu kapitoly Ministerstva hospodárstva Slovenskej republiky. „V návrhu rozpočtu kapitoly ministerstva hospodárstva na roky 2009 až 2011 nie sú k dispozícii voľné finančné prostriedky na krytie zvýšených výdavkov podľa predloženého poslaneckého návrhu zákona.“ Pán poslanec, moja otázka je, z čoho budú vyplatené tieto príspevky, keď podľa stanoviska ministerstva financií v rozpočte ministerstva hospodárstva nie sú tieto finančné prostriedky. Moja druhá otázka sa týka toho, že keď pre chvíľou som sa vyjadrovala k poslaneckému návrhu zákona, ktorý predkladá pán poslanec Madej, tam v rozpočte ministerstva sociálnych vecí a rodiny aj v tom sociálnom balíčku boli finančné prostriedky. Takže tam by som chápala aj to, že nebolo medzirezortné pripomienkové konanie. Preto je to poslanecký návrh zákona, pretože niekedy sa poslanci pokúšajú predísť medzirezortnému pripomienkovému konaniu. Pri vašom prípade asi tomu tak je, pretože ministerstvo financií a ministerstvo hospodárstva by sa inak museli vyjadriť k tomuto, čo som tu pred chvíľou citovala. A, pán poslanec, ak sa nemýlim, ešte stále platí uznesenie vlády, ktoré hovorí o tom, že poslanci aj vláda môžu predkladať len také návrhy zákonov, ktoré sú rozpočtovo kryté. Podľa toho, čo som tu pred chvíľou citovala, tento zákon rozpočtovo krytý nie je. Vtedy, keď sme v roku 2004 prijali novú formu dôchodkového poistenia, teda dôchodkovú reformu, o. i. sme hovorili o tom, že postupom času treba zaviesť univerzálny systém. Vtedy s tým súhlasili takmer všetci, nielen vtedajší koaliční poslanci, ale aj opoziční. Žiaľbohu, bol veľmi krátky čas na to, od 1. januára 2004 fakticky do apríla 2006 už sme nemohli spraviť žiadne kroky v tejto oblasti. Po nástupe tejto vlády nepočujem o tom, že by sa niečo v tejto problematike robilo. Už sme tu prijali výsluhové dôchodky, ktoré sa týkali policajtov, vojakov, colníkov. To bola len samozrejmá vec, že sa to týkalo aj hasičov, pretože keď to u tejto skupiny môže byť, tak, samozrejme, treba sem prideliť aj hasičov. Teraz tu máme druhú skupinu, novú skupinu, teda staronovú skupinu. A sú to baníci. Za socializmu sa razilo heslo: Ja som baník, kto je viac. Ja sa pýtam, keď predkladáte takýto návrh zákona, ktorý nie je rozpočtovo krytý, prečo nemôžeme dávať takéto osobitné príspevky napr. učiteľkám, ktoré učia na základnej škole 40 – 45 rokov? Ony toho robia menej alebo tá práca je menej dôležitá? Alebo prečo to nemôžeme dávať lekárom, ktorí pri röntgenovom stroji stoja napr. 40 alebo 45 rokov, alebo psychiatrom? A myslím si, že to by bolo nekonečné, pretože každý by sa tu našiel z poslancov, ktorí by vedel zastupovať niektorú skupinu. Táto cesta vedie do pekla. A vedie do pekla vtedy, keď návrhy, ktoré sú predložené, nie sú rozpočtovo kryté. A musím reagovať na to, čo tu odznelo pred chvíľou, a to v tom zmysle, že predkladáte teraz zhodou okolnosti za sebou dvaja koaliční poslanci zákony, ktoré sa týkajú o. i. aj zákona o sociálnom poistení, ktorý je teraz otvorený. Ja som sa k tomu už vyjadrovala. A pred chvíľou pán poslanec Madej hovoril o tom, že sa týmto pokúšate zmeniť len sociálne bezprávie, ktoré tu zaviedla Dzurindova vláda. No ja na margo tohto by som chcela povedať, pán poslanec, ja s vami, samozrejme, nesúhlasím, že tu Dzurindove vlády zaviedli sociálne bezprávie, ale zastavme sa trošičku pri tomto vašom výroku. Keď sociálne bezprávie zaviedla aj prvá Dzurindova vláda, tak už len prinajmenšom môžem podčiarknuť, sú tu dvaja poslanci z prvej Dzurindovej vlády, ktorí sú dnes asi najdôležitejšími ľuďmi v tejto krajine. Ten prvý človek je prvý človek vo vláde Slovenskej republiky a volá sa Robert Fico a ten druhý je asi najdôležitejší po Robertovi Ficovi, pretože jednak je šéfom poradcov pána premiéra a, po druhé, vždy stojí po jeho pravom boku. Títo dvaja poslanci počas prvej Dzurindovej vlády sedeli jeden v prvej lavici a druhý v tretej. Zhodou okolností terajší pán premiér Robert Fico bol mojím susedom. Boli súčasťou prvej Dzurindovej vlády. Boli poslanci vládnej koalície počas prvej Dzurindovej vlády, pán poslanec Faič, do konca volebného obdobia, pán poslanec Robert Fico, nie počas celého volebného obdobia, pretože medzičasom vystúpil zo Strany demokratickej ľavice, odkiaľ by nemusel vystúpiť, keby sa mu podarilo získať post ministra spravodlivosti alebo post generálneho prokurátora. Vystúpil odtiaľ, založil stranu Smer a táto strana vlani oslavovala 5 rokov. Takže keď hovoríme o sociálnom bezprávií prvej Dzurindovej vlády, tak treba povedať, že títo dvaja ľudia, ktorí sú dnes najdôležitejší, boli súčasťou tejto prvej Dzurindovej vlády. A ešte jedna kratučká poznámka k tomu, prečo sme to my nepredložili, prečo nerobíme. Predložili sme viac pozmeňujúcich návrhov, predložili sme viac návrhov zákonov poslaneckých, nič iné sa nestalo, len to snemovňa neprijala, to už zase si musíte uznať. A myslím si, pán poslanec, že zo strany niektorých vládnych poslancov je to ješitnosť, nepriznať si, že, nedajbože, opoziční poslanci niekedy môžu mať dobré návrhy. Oveľa jednoduchšie je toto si nepriznať, ako potom sa vrátiť k týmto návrhom o nejaký čas. Takže hodnoťme veci objektívne a hovorme o tom, čo je pravda. To, čo som povedala, to sa udialo v tejto snemovni. Pán poslanec, na záver chcela by som odpoveď na to, odkiaľ to bude kryté a či nemôže sa k tomu v medzirezortnom pripomienkovom konaní vyjadriť ani ministerstvo financií, ani ministerstvo hospodárstva, pretože pri poslaneckých návrhoch nie je, niekedy to takto obchádzajú ministri, z čoho chcete vykryť banícke dôchodky v tom zákone a v tom zmysle, ako to teraz predkladáte. Ďakujem pekne.